“Эрүүл Чингэлтэйчүүд-2024” арга хэмжээ батлах тухай

Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн 20 дугаар зүйлийн 20.1.7 дахь заалт, 25 дугаар зүйлийн 25.1 дэх хэсэг, дүүргийн Иргэдийн Төлөөлөгчдийн Хурлын 2020 оны 11 дүгээр тогтоолыг тус тус үндэслэн ТОГТООХ нь:

1. Эрүүл мэндийн анхан болон лавлагаа шатлалын тусламж үйлчилгээг стандартын шаардлагад нийцсэн орчин нөхцөлд, мэргэжлийн багаар, чанартай, тэгш хүртээмжтэйгээр үзүүлэн анхан болон нийгмийн эрүүл мэндийн тусламж үйлчилгээг, иргэд олон нийт, хамт олны идэвх оролцоотойгоор сайжруулан тусламж үйлчилгээний хүртээмжийг нэмэгдүүлэх зорилго бүхий “Эрүүл Чингэлтэйчүүд-2024” арга хэмжээг хавсралт ёсоор баталсугай.

2. Арга хэмжээг хэрэгжүүлэх үйл ажиллагааг зохион байгуулж, хэрэгжилтийг хасас, бүтэн жилээр дүүргийн Иргэдийн Төлөөлөгчдийн Хурлын Тэргүүлэгчдэд тайлагнаж ажиллахыг дүүргийн Засаг дарга /Н.Батсүмбэрэл/-д даалгасугай.

ДАРГА Б.МӨНХБАТ

Чингэлтэй дүүргийн Иргэдийн Төлөөлөгчдийн

Хурлын Тэргүүлэгчдийн 2021 оны 05 дугаар

сарын...-ны өдрийн ... дугаар тогтоолын хавсралт

**“ЭРҮҮЛ ЧИНГЭЛТЭЙЧҮҮД-2024” АРГА ХЭМЖЭЭ**

***Нэг. Үндэслэл***

Монгол Улсын Их Хурлын 2016 оны “Монгол Улсын тогтвортой хөгжлийн үзэл баримтлал-2030 батлах тухай” 19 дүгээр тогтоолоор “Монгол хүний эрүүл, урт удаан амьдрах нөхцөлийг хангаж дундаж наслалтыг 78-д хүргэх” зорилтыг хөгжлийн бусад зорилтуудын хамт дэвшүүлж 2021-2025, 2026-2030 онуудад хүрэх түвшнийг тодорхойлсон.

Монгол Улсын Засгийн Газраас 2026 он хүртэл төрөөс эрүүл мэндийн талаар баримтлах бодлогын баримт бичгийг баталсан. Энэхүү баримт бичгийн зорилго нь хүн амд үзүүлэх эрүүл мэндийн тусламж, үйлчилгээг тэдний эрэлт, хэрэгцээнд тулгуурлан аливаа өвчнөөс урьдчилан сэргийлэх, нотолгоонд суурилсан оношилгоо, эмчилгээний шинэ технологийг нэвтрүүлэх, зохистой санхүүжилтийн тогтолцоог бүрдүүлэх замаар тусламж, үйлчилгээний чанар, хүртээмжийг сайжруулан дундаж наслалтыг уртасгахад чиглэгдсэн.

Монгол Улсын Засгийн Газрын Алсын хараа 2050 арга хэмжээний хүрээнд Эрүүл дадал хэвшилтэй, идэвхтэй амьдралын хэв маягтай иргэн төлөвшүүлэн эрүүл мэндийн чанар, хүртээмж, үр дүнтэй тогтолцоог хэрэгжүүлэх зорилтыг 3 үе шаттайгаар хэрэгжүүлэхээр төлөвлөсөн. Арга хэмжээний 1 дүгээр үе шат болох 2020-2030 онуудад Эрүүл мэндийн салбарт эрүүл мэндийн чанар, хүртээмжтэй тогтолцооны шинэчлэлийн үе хэмээн тодорхойлсон.

Үүнд:

1. Иргэн гэр бүл ажил олгогчийн оролцоонд тулгуурласан нийгмийн эрүүл мэндийн тусламж үйлчилгээний үндэсний тогтолцоог бүрдүүлэх
2. Нотолгоонд суурилсан орчин үеийн оношилгоо, эмчилгээний техник, технологийн дэвшлийг нэвтрүүлэх
3. Эрүүл мэндийн салбарт цахим үйлчилгээг өргөжүүлэн үндэсний эрүүл мэндийн мэдээллийн сан бүрдүүлэх
4. Эрүүл мэндийн хүний нөөцийн хангалт, ур чадвар нийгмийн хамгааллыг сайжруулах зэрэг ажлуудыг хэрэгжүүлэхээр зорилт төлөвлөгөө гаргасан.

2018 оны 10 дугаар сард Бүгд Найрамдах Казахстан улсын Астана хотод “Эрүүл мэндийн анхан шатны тусламж үйлчилгээ” сэдэвт олон улсын хуралд улс орнуудын төрийн тэргүүн, эрүүл мэндийн сайд, эрүүл мэндийн удирдах ажилтнууд, эрдэмтэн судлаачид, иргэний нийгмийн байгууллагууд оролцож, Астанагийн тунхаглалыг баталсан. Энэхүү тунхаглалаар Бүх нийтийн эрүүл мэндийн хамралтад хүрэх тулгын чулуу нь эрүүл мэндийн анхан шатны тусламж үйлчилгээ болохыг санал нэгтэйгээр баталгаажуулсан. Бүх нийтийн эрүүл мэндийн хамралт нь хүн бүр хаана ч байсан эрүүл мэндийн нэн шаардлагатай, чанартай тусламж үйлчилгээг санхүүгийн хүндрэл бэрхшээлгүйгээр авах боломжтой байх ёстой гэсэн зарчимд суурилдаг.

Чингэлтэй дүүрэг нь 19 хорооны 151’203 хүн амд нийгмийн эрүүл мэндийн болон эмнэлгийн анхан, лавлагаа тусламж үйлчилгээг 19 хорооны 16 Өрхийн эрүүл мэндийн төв, Нарийн мэргэжлийн Төв салбар, Хайлааст салбар, Бага тойруу салбар, Хүүхдийн салбар нийт 4 амбулатори, Хэвтэн эмчлүүлэх 252 ортой нэгдсэн эмнэлгээр дамжуулан хүргэж Нийслэл, дүүргийн Засаг даргын үйл ажиллагааны арга хэмжээнүүдийг хэрэгжүүлэх, Эрүүл мэндийн салбарын бодлого, чиглэлийг баримтлан эрүүл мэндийн тусламж үйлчилгээг үзүүлж байна.

2020 оны жилийн эцсийн статистик мэдээллээр хүн амын өвчлөл нас баралтын тэргүүлэх шалтгаанд:

1. Цусны эргэлтийн тогтолцооны өвчин -16.46
2. Осол гэмтэл, гадны шалтгаант 12.31
3. Хавдар 11.1
4. Хоол шингээх эрхтэн тогтолцоо 3.32
5. Амьсгалын тогтолцооны өвчин 2.17 промилль байна.

Дүүргийн хэмжээнд хүн амын өсөлтийн түвшин 2019 онд өмнөх оны дундажтай харьцуулахад харьцангуй удааширч жилд дунджаар 1.4%-ийн өсөлттэй байсан. 2019 оны жилийн эцсээр жирэмсний эрт хяналт 88,7%, амьгүй төрөлт 18/4.89 промилль, гэрийн төрөлт 9/0.25%, хяналтгүй төрөлт 17/0.47%, төрөлхийн тэмбүү өвчний 2 тохиолдол бүртгэгдсэн байна.

1000 амьд төрөлтөнд ногдох 1-5 хүртэл насны хүүхдийн эндэгдэл 10 тохиолдол буюу 1000 амьд төрөлтөнд 2.72 промилль бүртгэгдсэн нь өмнөх онтой харьцуулахад 0.57 промиллиор өсч нийслэлийн дунджаас 0,87 промиллиор өндөр байна. 1-5 хүртэлх насны хүүхдийн эндэгдлийн 40%-ийг гадны шалтгаантай осол гэмтэл эзэлж байна. 0-1 хүртэлх насны хүүхдийн эндэгдэл 39 тохиолдол буюу 1000 амьд төрөлтөд 10,59 байгаа нь өмнөх оны мөн үеэс 0,13-аар буурсан, нийслэлийн дунджаас 0,37 промиллиор өндөр үзүүлэлттэй байна.

Халдварт өвчний 2067 тохиолдол бүртгэгдсэн нь 10 000 хүн амд 130.69 ногдож, бэлгийн замаар дамжих халдвар, сүрьеэ, салхин цэцэг, гар, хөл, ам, гэдэсний замын халдварт өвчнүүд тэргүүлэх байрыг эзэлж байна. Халдварт өвчнөөс цочмог халдварт өвчний гаралт буурч байгаа ч бэлгийн замаар дамжих халдвар болон сүрьеэгийн өвчлөл өсөх хандлагатай байна.

Нийгмийн эрүүл мэндийн талаар төрөөс баримтлах бодлого, үндэсний арга хэмжээг хэрэгжүүлэх ажлын хүрээнд нийт хүн амын 45-60%-ийг эрүүл мэндийн сургалтад хамруулж байгаа боловч иргэдийн эрүүл мэндийн боловсролын түвшинд төдийлөн ахиц гарахгүй, эрүүл мэндийн дадал хандлагад өөрчлөлт орохгүй, эрүүл мэндийг дэмжигч орчин бүрдүүлэх ажил шаардлагын түвшинд хүрэхгүй байсаар байна.

Монгол Улсын тогтвортой хөгжлийн үзэл баримтлал-2030, Эрүүл мэндийн чиглэлээр гарсан хууль, тогтоомжууд, Монгол улсын эрүүл мэндийн салбарыг хөгжүүлэх Мастер төлөвлөгөө, Нийгмийн эрүүл мэндийн талаар төрөөс баримтлах бодлого, үндэсний арга хэмжээ, стратегиуд, Засгийн газрын болон нийслэл, дүүргийн Засаг даргын үйл ажиллагааны хөтөлбөр дэх эрүүл мэндийн зорилтуудад үндэслэн дүүргийн “Эрүүл Чингэлтэйчүүд-2024” арга хэмжээг боловсруулан гаргаж байна.

***Хоёр. Арга хэмжээний зорилго:***

Эрүүл мэндийн анхан болон лавлагаа шатлалын тусламж үйлчилгээг стандартын шаардлагад нийцсэн орчин нөхцөлд, мэргэжлийн багаар чанартай, тэгш хүртээмжтэйгээр үзүүлэн анхан болон нийгмийн эрүүл мэндийн тусламж үйлчилгээг иргэд олон нийт, хамт олны идэвх оролцоотойгоор сайжруулан тусламж үйлчилгээний хүртээмжийг нэмэгдүүлэхэд арга хэмжээний зорилго оршино.

**Арга хэмжээний зорилтууд:**

**Зорилт 1.**

Эрүүл мэндийн төвийн амбулатори, нэгдсэн эмнэлэг, нийгмийн эрүүл мэндийн төв болон өрхийн эрүүл мэндийн төвийн стандартын шаардлага хангасан эмнэлгийн зориулалтын барилга, байгууламжийн асуудлыг шийдвэрлэх замаар иргэдэд ээлтэй тусламж үйлчилгээг үзүүлнэ.

**1-р зорилтын хүрээнд:**

1. Дүүргийн оношилгоо эмчилгээний төв буюу Эрүүл мэндийн төвийн 2-р амбулаторийн барилгын явцыг эрчимжүүлэн ашиглалтад оруулах, эмнэлгийн тусламж үйлчилгээг үзүүлэхэд шаардлагатай тоног төхөөрөмжөөр хангахад дэмжлэг үзүүлэх
2. Нэгдсэн эмнэлгийн өргөтгөл буюу хүлээн авах, яаралтай тусламж, эрчимт эмчилгээний хэсгийн барилгын асуудлыг судалж, шийдвэрлэх
3. Азийн хөгжлийн банкны санхүүжилтээр баригдах жишиг нэгдсэн эмнэлгийн барилгын газрын асуудлыг шийдвэрлэж, барилгын ажлыг эхлүүлэх
4. Азийн хөгжлийн банкны санхүүжилтээр баригдах жишиг өрхийн эрүүл мэндийн төвийн барилгыг бариулах хороог сонгон, төслийн нэгжтэй хамтарсан шийдвэрт хүрэх, газрын асуудлыг шийдвэрлэж, барилгын ажлыг эхлүүлэх
5. Өрхийн эрүүл мэндийн төвүүдийг бие даасан, зориулалтын байраар хангах ажлыг үе шаттай үргэлжлүүлэн зохион байгуулж, шаардлагатай тоног төхөөрөмжөөр хангахад дэмжлэг үзүүлэх

**Хүрэх үр дүн**

* Эрүүл мэндийн тусламж үйлчилгээ үзүүлэх ээлтэй, аюулгүй орчин, нөхцөл бүрдэж эмнэлгийн тусламж үйлчилгээний нэр төрөл нэмэгдэж иргэдэд чирэгдэлгүй үйлчлэх нөхцөл бүрдэнэ.
* Эмнэлгийн стандартад нийцсэн барилга байгууламжтай болно.

**Зорилт 2.**

Орчин үеийн дэвшилтэд тоног төхөөрөмжөөр үе шаттай хангах замаар тусламж үйлчилгээний нэр, төрлийг нэмэгдүүлэх, эрүүл мэндийн салбарын цахим шилжилтэд тулгуурласан мэдээллийн технологийн дэвшлийг нэвтрүүлэх, эмч, эмнэлгийн ажилтнуудын нийгмийн баталгааг сайжруулах замаар тусламж, үйлчилгээний чанар, хүртээмж, уялдаа холбоог сайжруулах

**2-р зорилтын хүрээнд:**

1. Нэн шаардлагатай болон орчин үеийн дэвшилтэд тоног төхөөрөмжөөр үе шаттай хангах замаар лавлагаа тусламж үйлчилгээ, нарийн мэргэжлийн тусламж, кабинетүүдийн/ дурангийн мэс засал гэх мэт/ нэр төрлийг нэмэгдүүлэх,
2. Эрүүл мэндийн салбарын цахим шилжилтийн хүрээнд мэдээллийн технологийн дэвшлийг нэвтрүүлж тусламж үйлчилгээний чанар, хүртээмж, уялдаа холбоог сайжруулах,
3. Өрхийн эрүүл мэндийн төвүүдийг Мобайл технологид суурилсан эрүүл мэндийн үйлчилгээг бүрэн нэвтрүүлэхэд шаардлагатай тоног төхөөрөмж, дижитал хэрэгсэл, оношлуур, дагалдах хэрэгслээр хангах,
4. Эрүүл мэндийн төв болон өрхийн эрүүл мэндийн төвүүдийн, автомашины парк шинэчлэлийг хийн гэрийн эргэлтийг чанарыг сайжруулах
5. Эмч, эмнэлгийн мэргэжилтнүүдийн чадавх бэхжүүлэх, сургах үйл ажиллагаанд дэмжлэг үзүүлэх,
6. Эмнэлгийн мэргэжилтнүүдийн мэргэжлийн болон судалгааны ур чадварыг нэмэгдүүлэх сургалт семинар, эрдэм шинжилгээний хурлыг жил бүр зохион байгуулах, дэмжлэг үзүүлэх, урамшуулах, сурталчлах,
7. Эмч эмнэлгийн мэргэжилтнүүдийн нийгмийн баталгааг хангахад чиглэсэн бүх талын арга хэмжээ, хөнгөлөлтийг шийдвэрлэн дэмжлэг үзүүлэх, үйл ажиллагааг сурталчлан таниулах,

**Хүрэх үр дүн**

* Оношилгоо, эмчилгээний дэвшилтэт арга технологи, тоног төхөөрөмжийг нэвтрүүлснээр эмнэлгийн тусламж үйлчилгээний чанар, хүртээмж сайжирч, үйлчилгээний нэр төрөл нэмэгдэнэ.
* Хүний нөөцийг тасралтгүй хөгжүүлэх, эмч, ажилчдыг дэмжих, урамшуулах механизм бүрдсэнээр тусламж, үйлчилгээ үзүүлэх чадварлаг баг, хамт олон бүрдэнэ.

**Зорилт 3.**

Халдварт болон халдварт бус өвчин эмгэгийг илрүүлэх , аян, илрүүлгийн үйл ажиллагааг зохион байгуулж аливаа халдвар, өвчлөл, хорт хавдрыг илрүүлж эмчлэн эрүүлжүүлэх цогц үйл ажиллагааг хэрэгжүүлэх, халдварын сэргийлэлт хяналт, бэлэн байдал, хариу арга хэмжээний чадавхыг нэмэгдүүлэх

**3-р зорилтын хүрээнд:**

1. Зонхилон тохиолдох халдварт өвчнийг бууруулах чиглэлээр бүх шатны байгууллагууд, салбар хоорондын хамтын ажиллагааг сайжруулах, мэргэжлийн байгууллагуудтай хамтран ажиллах, аян зохион байгуулах, дүгнэж урамшуулах

2. Хүүхэд, өсвөр насныхны эрүүл мэндийг дэмжих, халдварт болон халдварт бус өвчнөөс сэргийлэх, хянах чиглэлээр боловсролын байгууллагуудтай гэрээ байгуулж, үр дүнг тооцож ажиллах

3. Халдварт өвчний тандалт, судалгааг өргөжүүлэх, санал зөвлөмж гаргах, хэрэгжүүлэх

4. Сүрьеэ болон Бэлгийн замаар дамжих халдварын эрт илрүүлэг, оношилгоог эрчимжүүлэх, эмчлэн эрүүлжүүлэх, хавьтлын илрүүлэг, эмчилгээг сайжруулах олон талт арга хэмжээг дүүргийн хэмжээнд жил бүр хэрэгжүүлэх

5. Томуу, томуу төст өвчнөөс сэргийлэх, дэгдэлтийн үед шуурхай авах, тархалтыг хязгаарлах, өвчлөл, нас баралтыг бууруулах чиглэлээр шаардлагатай мэргэжил, арга зүй, хөрөнгө, нөөцийг зарцуулах

6. Зонхилон тохиолдох халдварт өвчний үеийн тандалт судалгааг тасралтгүй хийж, хариу арга хэмжээг цаг алдалгүй зохион байгуулах

7. Дархлаажуулалтын аюулгүй, тасралтгүй байдлыг хангаж, хэвийн үйл ажиллагаанд тогтмол хяналт тавих

8. Эмнэлгийн тусламж үйлчилгээтэй холбоотой халдварын сэргийлэлт хяналтыг сайжруулах үйл ажиллагааг санаачлан хэрэгжүүлэх

9. Анхан болон лавлагаа тусламж үйлчилгээнд халдварт бус өвчний эрт илрүүлгийг эрчимжүүлэх, мэдээллийн урсгал, хяналт ний уялдаа холбоог сайжруулах

10. Халдварт бус өвчний илрүүлгийн аян, өдөрлөгүүдийг зохион байгуулах

11. Дүүргийн хэмжээнд төрийн болон хувийн хэвшлийн албан байгууллагад ажлын байранд эрүүл мэндийг дэмжих арга хэмжээнүүдийг зохион байгуулах, дүүргийн нэгдсэн төлөвлөгөөг хэрэгжүүлэх

12. Цэргийн насны залуусыг эрүүлжүүлэх үйл ажиллагааг зохион байгуулж, үр дүнг тооцож ажиллах

13. Халдварт бус өвчин, түүний эрсдэлт хүчин зүйл, зан үйлийн талаар тандалт, судалгааг өргөжүүлэх, санал зөвлөмж гаргаж хэрэгжүүлэх

14. Халдварт бус өвчний эрт илрүүлэгт шаардагдах тоног төхөөрөмж, түргэвчилсэн оношлуур, дагалдах эмнэлгийн хэрэгслээр хангахад дэмжлэг үзүүлэх

15. Иргэдийг эрүүл аюулгүй орчинд амьдрах, ажиллах, суралцах болон нийтийн биеийн тамир, дасгал хөдөлгөөн хийх орчин нөхцөлийг бүрдүүлэх

16. Эрсдэлт зан үйлээс сэргийлэх, анхдагч болон хоёрдогч урьдчилан сэргийлэлт, хорт зуршил, мансуурал, буруу зан үйлийг өөрчлөх чиглэлээр мэдээлэл, сургалт сурталчилгаа, аян, олон талт арга хэмжээг зохион байгуулах

17. Амны хөндийн эрүүл мэндийг сайжруулах үйл ажиллагааг зохион байгуулах, Эрүүл шүд-Эрүүл хүүхэд үндэсний арга хэмжээ болон бусад төсөл, арга хэмжээг төлөвлөн хэрэгжүүлэх, дэмжлэг үзүүлэх

18. Ахмад настан, хөгжлийн бэрхшээлтэй иргэдийн эрүүл мэндийг дэмжих, сэргээн засах чиглэлээр хамт олонд тулгуурласан арга хэмжээнүүдийг зохион байгуулах, энэ чиглэлээр сувилахуйн тусламж үйлчилгээ, гэрийн эргэлтийн чанар хүртээмжийг сайжруулах

**Хүрэх үр дүн**

* Халдварт бус өвчний эрт илрүүлэг болон эрүүлжилтийн хувь нэмэгдэнэ.
* Халдварт өвчнийг хянах, эрт сэрэмжлэх, хариу арга хэмжээ авах чадавх нэмэгдэнэ.
* Сүрьеэ болон Бэлгийн замаар дамжих халдварын илрүүлэг, оношилгоо, эмчлэн эрүүлжүүлсэн хувь нэмэгдэнэ.
* Ажлын байранд эрүүл мэндийг дэмжих туршлага, хамтын ажиллагаа бэхжинэ.
* Амьдралын буруу хэвшлээс үүдэлтэй өвчлөл, хүндрэл, нас баралт буурна.

**Зорилт 4.**

Эрүүл мэндийг дэмжих чиглэлээр төрийн болон төрийн бус байгууллага, иргэд, олон нийт, сайн дурынхан, байгууллага, хамт олны санаачилгыг дэмжиж, хамтран ажиллах

**4-р зорилтын хүрээнд:**

1. Эрүүл мэндийн тэмдэглэлт өдрүүдийн хүрээнд өдөрлөг, үйл ажиллагаа, аянуудыг зохион байгуулж, мэргэжил арга зүйгээр хангах

2. Эх, хүүхэд, өсвөр үе, залуус, насанд хүрэгчид, ахмад настан гэх мэт зорилтот хүн амын эрүүл мэндийн байдал болон тэдгээрт зонхилон тулгамддаг эрүүл мэндийн асуудал, хэрэгцээ шаардлагад нийцсэн сургалт, сурталчилгаа, интервенцийг тодорхойлж авч ажиллах, үр дүнг тооцох

3. Эрүүл мэндийн сайн дурын идэвхтнүүдийн тоог нэмэгдүүлэх, чадваржуулах, мэргэжил арга зүйгээр хангах, үйл ажиллагаанд татан оролцуулах, урамшуулах, шаардлагатай дэмжлэг үзүүлэх

4. Иргэдэд зориулсан эрүүл мэндийн зөвлөгөө мэдээлэл өгөх кабинетыг хэрэгцээ шаардлагад үндэслэн байгуулах, төсөл арга хэмжээ санаачлах, дэмжлэг үзүүлэх

5. “Тамхигүй гудамж” санаачлагыг хэрэгжүүлэх, санамж анхааруулгыг байрлуулах, засаг даргын захирамжаар баталгаажуулж, хэрэгжилтэд хяналт тавих

6.Дүүргийн хэмжээндЭрүүл мэндийг дэмжигч өрх, иргэн байгууллагыг дэмжих

7. Эрүүл мэндийг дэмжих чиглэлээр иргэд, сайн дурынхан, төрийн бус байгууллага, хамт олны санаачилгыг дэмжиж хамтран ажиллах

**Хүрэх үр дүн:**

* Хүн амын эрэлт хэрэгцээнд нийцсэн Нийгмийн эрүүл мэндийн болон эрүүл мэндийг дэмжих үйл ажиллагааг төлөвлөн хэрэгжүүлсэн байна.
* Эрүүл мэндийн сайн дурынхны тоог нэмэгдүүлсэн байна.
* Эрүүл мэндийг дэмжих ажлын байрны сүлжээг дүүргийн хэмжээнд байгуулж, дэмжлэг үзүүлж хамтран ажиллах байгууллагуудын гол чиглэл тодорхойлогдож, туршлага бүрдсэн байна.
* Иргэдэд чиглэсэн эрүүл мэндийн зөвлөгөө, мэдээлэл сургалт сурталчилгааны орчин нөхцөл, чадавх сайжирна.

***Гурав. Арга хэмжээг хэрэгжүүлэх зарчим:***

- **Тусламж үйлчилгээний тасралтгүй байдал**

Эрүүл мэндийн тусламж үйлчилгээ нь хэнийг ч орхигдуулахгүй байх зарчмыг баримтлан эрүүл мэндийн тусламжийг жигд хүргэх, өрх гэр, олон нийт нь эрүүл мэндийн анхан шатны байгууллагатайгаа нягт холбоотой, лавлагаа тусламж үйлчилгээний тасралтгүй байдлыг хангахад анхаарна.

- **Тэгш байдал**

Хүн бүрт яс үндэс, шашин шүтлэг, нийгмийн гарал, бие бялдрын байдлыг харгалзахгүй жендерийн мэдрэмжтэйгээр эрүүл мэндийн боловсрол олгох сургалт сурталчилгаанд жигд хамруулна.

- **Тусламж үйлчилгээний чанарын баталгаа**

Эрүүл мэндийн тусламж үйлчилгээг нотолгоонд тулгуурласан стандартын шаардлага хангасан тоног төхөөрөмжөөр стандарт удирдамжийн дагуу үзүүлнэ

- **Үйлчлүүлэгчийн эрхийг дээдлэх**

Эмнэлгийн мэргэжилтний ёс зүйн хэм хэмжээг чанд баримтлан, үйлчлүүлэгчдэд мэдээлэл өгөх, сонголт хийх, тэдэнд нууцаа хадгалуулах, хүндэтгүүлэх, эрхийг олгож, нууцыг хадгалж, сэтгэл ханамжтай тусламж үйлчилгээг үзүүлнэ

- **Уялдаа холбоотой**

Төрийн байгууллагуудын оролцоо, манлайллыг нэмэгдүүлж, эрүүл мэндийн байгууллага болон иргэдийн хамтын ажиллагааг дэмжих, эрүүл мэндийг дэмжигч иргэн, өрх, байгууллага, аж ахуй нэгжийн үүсэл санаачлагчийг дэмжин үйл ажиллагаатайгаа уялдуулан нягт уялдаатай нэгдсэн байдлаар ажиллана.

***Арга хэмжээг хэрэгжүүлэх хугацаа, санхүүжилт:***

* 2021-2024 онд хэрэгжүүлнэ.

**Санхүүжилт, хөрөнгийн эх үүсвэр**

* Улс, нийслэлийн төсөв
* Дүүргийн төсөв
* Орон нутгийн хөгжлийн сан
* Дотоодын болон олон улсын байгууллага төсөл, арга хэмжээний хөрөнгө оруулалт
* Бусад эх үүсвэр

**Хамрах хүрээ:**

Чингэлтэй дүүргийн ИТХ, ЗДТГ, Дүүргийн эрүүл мэндийн төв, өрхийн эрүүл мэндийн төвүүд, Мэргэжлийн хяналтын байгууллага, төрийн болон төрийн бус байгууллага аж ахуй нэгжүүд, эрүүл мэндийн төлөө түншлэгч Төрийн бус байгууллага, Олон улсын байгууллага, хороодын засаг даргын ажлын алба, Ерөнхий боловсролын сургууль, цэцэрлэгүүд, 1-19 дүгээр хорооны эрүүл мэндийн тусламж үйлчилгээ хүртэгч иргэд, үйлчлүүлэгч, зорилтот хүн ам бүлгүүдийг хамруулна.

**Үндсэн хэрэгжүүлэгч байгууллага**

Чингэлтэй дүүргийн Засаг даргын Тамгын газар, Эрүүл мэндийн төв

**Хамтран хэрэгжүүлэгч байгууллага**

Чингэлтэй Дүүргийн ЗДТГ-ын хэлтэс албад, харьяа байгууллагууд, Төрийн бус байгууллага, Олон улсын байгууллага

**Арга хэмжээг хэрэгжүүлэх, хяналт үнэлгээ, үр дүнг тайлагнах явц**

* Дүүргийн засаг даргын үйл ажиллагааны арга хэмжээний зорилтуудыг тусгаж хэрэгжүүлж, хэрэгжилтэд дэмжлэг үзүүлнэ.
* Дүүргийн Засаг Даргын Тамгын газрын Нийгмийн хөгжлийн хэлтсээс, эрүүл мэндийн төвтэй хамтран арга хэмжээний хэрэгжилтэд хяналт, үнэлгээ хийж үр дүнгийн тайланг жил бүр гаргаж Дүүргийн Иргэдийн Төлөөлөгчдийн Хуралд тайлагнана.

**Тав. Арга хэмжээг хэрэгжүүлэх үйл ажиллагаа, шалгуур үзүүлэлт:**

|  |  |  |  |  |  |  |
| --- | --- | --- | --- | --- | --- | --- |
| № | Шалгуур үзүүлэлт | Хэмжих нэгж | Суурь түвшин 2020 он | Зорилтот түвшин 2024 он | | Хэрэгжүүлэх байгууллага |
| Зорилт 1.Эрүүл мэндийн төвийн амбулатори, нэгдсэн эмнэлэг, нийгмийн эрүүл мэндийн төв болон өрхийн эрүүл мэндийн төвийн стандартын шаардлага хангасан эмнэлгийн зориулалтын барилга байгууламжийн асуудлыг шийдвэрлэх замаар иргэдэд ээлтэй орчин нөхцлийг бүрдүүлнэ | | | | | | |
| 1 | АХБ-ны төслөөр баригдах жишиг нэгдсэн эмнэлгийн барилгын газар шийдэгдсэн байна. | Барилгын явц /Хувиар/ | 0 | | 100 | ЭМЯ  АХБ  НЭМГ  ЧДЗДТГ  ЧДЭМТ |
| 2 | Шинээр ашиглалтад орсон зориулалтын байртай ӨЭМТ-ийн тоо | Улсын комисс хүлээн авсан барилгын тоо- | 5 | | 10 | ЧДЗДТГ  ЧДЭМТ |
| 3 | Эрүүл мэндийн төвийн 2-р амбулаторийн барилгын ажил эхэлсэн байна | Барилгын явц /Хувиар/ | 10 | | 100 | ЭМЯ,  НЭМГ  ЧДЗДТГ  ЧДЭМТ |
| Зорилт 2. Нэн шаардлагатай болон орчин үеийн дэвшилтэд тоног төхөөрөмжөөр үе шаттай хангах замаар тусламж үйлчилгээний нэр төрлийг нэмэгдүүлэх, эрүүл мэндийн салбарын цахим шилжилтэд тулгуурласан мэдээллийн технологийн дэвшлийг нэвтрүүлэх, эмч эмнэлгийн ажилтнуудын нийгмийн баталгааг сайжруулах замаар тусламж үйлчилгээний чанар, хүртээмж, уялдаа холбоог сайжруулах | | | | | | |
| 4 | Орчин үеийн тоног төхөөрөмжөөр хангагдсан байдал | Тусламж үйлчилгээнд нэвтрүүлсэн тоног төхөөрөмжийн нэр төрөл | Тайланд | | | ЧДЗДТГ  НЭМГ ЧДЭМТ |
| 5 | Мэргэжлийн чиглэлээр гадаадад богино дунд хугацааны сургалтад хамрагдсан эмнэлгийн ажилтнуудын тоо | Сургалтад хамрагдсан эмч мэргэжилтний тоо | 0 | | 20 | ЧДЗДТГ  НЭМГ |
| 6 | Мобайл технологийг нэвтрүүлсэн ӨЭМТ-н тоо | Мобайлтай ӨЭМТ-ийн тоо | 5 | | 13 | НХХ  ЧДЭМТ |
| 7 | Эмч эмнэлгийн мэргэжилтнүүдийн нийгмийн баталгааг хангахад чиглэсэн бүх талын арга хэмжээ, хөнгөлөлтийг шийдвэрлэн дэмжлэг үзүүлсэн байдал | Санхүүжилт  /сая.төг/ | 15.0 | | 100.0 | НХХ  ЧДЭМТ |
| 8 | Эрүүл мэндийн салбарын цахим шилжилтийн хүрээнд мэдээллийн технологийн дэвшлийг нэвтрүүлсэн байдал | Тайланд | | | | НХХ  ЧДЭМТ |
| **Зорилт 3.**  Халдварт болон халдварт бус өвчин эмгэгийг илрүүлэх, аян, илрүүлгийн үйл ажиллагааг зохион байгуулж аливаа халдвар, өвчлөл, хорт хавдрыг илрүүлж эмчлэн эрүүлжүүлэх цогц үйл ажиллагааг хэрэгжүүлэх, халдварын сэргийлэлт хяналт, бэлэн байдал, хариу арга хэмжээний чадавхийг нэмэгдүүлэх | | | | | | |
| 9 | Ажлын байрны дасгал хөдөлгөөн нэвтрүүлсэн байгууллагын тоо | Нийт байгууллага | 0 | | 20 | НХХ  БТСГ  ӨЭМТ  ЭМТ |
| 10 | Халдварт болон халдварт бус өвчний чиглэлээр хийгдсэн судалгааны ажил | Судалгааны төсөл, | 0 | | 4 | НХХ  ЭМТ |
| 11 | Халдварт өвчний үзүүлэлт | 10000 хүн амд | 10.7 | | 5.0 | НХХ  ӨЭМТ  ЧДЭМТ |
| 12 | Бэлгийн замын халдварт өвчний тохиолдол | 10000 хүн амд | 45.33 | | 35.34 | НХХ  ӨЭМТ  ЧДЭМТ |
| 13 | Тэмбүү өвчний тархалтын түвшин | 10000 хүн амд | 23.87 | | 16.72 | НХХ  ӨЭМТ  ЧДЭМТ |
| 14 | Жирэмсэн эмэгтэйчүүдийн дундах тэмбүүгийн тархалтын хувь | Шинэ тохиолдлоор | 4% | | 1.5% | НХХ  ӨЭМТ  ЧДЭМТ |
| 15 | Тэмбүү өвчнөөр оношлогдсон жирэмсэн эмэгтэйчүүдийн эмчилгээнд хамрагдсан хувь | хувиар | 90 | | 100 | НХХ  ӨЭМТ  ЧДЭМТ |
| 16 | Халдварт өвчнөөс сэргийлэх чиглэлээр сургалт, сурталчилгаанд хамрагдсан иргэдийн тоо | Сургалтад хамрагдсан иргэдийн тоо | 11000 | | 45000 | НХХ  ӨЭМТ  ЧДЭМТ |
| 17 | Чихрийн шижин өвчний эрт илрүүлгийн хувь | Хувиар | 34.9 | | 60.0 | НХХ  ӨЭМТ  ЧДЭМТ |
| 18 | Артерийн даралт ихдэх өвчний эрт илрүүлгийн хувь | Хувиар | 41.1 | | 60.0 | НХХ  ӨЭМТ  ЧДЭМТ |
| 19 | Хөх умайн хүзүүний хавдарын эрт илрүүлгийн хувь | Хувиар | 45.0 | | 60.0 | НХХ  ӨЭМТ  ЧДЭМТ |
| 20 | Элэгний хорт хавдарын эрт илрүүлгийн хувь | Хувиар | 3 | | 15 | НХХ  ӨЭМТ  ЧДЭМТ |
| 21 | Эрүүл шүд-Эрүүл хүүхэд арга хэмжээний хамрагдалт | Арга хэмжээний хэрэгжилт тайланд | | | | НХХ  ЧДЭМТ  ӨЭМТ |
| 22 | Дархлаажуулалтын хамрагдалтын түвшин | Хамрагдалтын хувь | 95 | | 98 | ЧДЭМТ  ӨЭМТ |
| 23 | Гэрийн идэвхтэй эргэлт | Хувиар | 80 | | 95 | ЧДЭМТ  ӨЭМТ |
| 24 | Цэргийн насны эрүүлжилтийн хувь | Эрүүлжилтийн хувь | 48.8 | | 70 | НХХ  Цэргийн штаб  ӨЭМТ  ЧДЭМТ |
| 25 | Халдварт болон Халдварт бус өвчний илрүүлгийн чиглэлээр зохион байгуулсан аян, өдөрлөг | Зохион байгуулагдсан нийт  Аян  Өдөрлөг | Аян-1  Өдөрлөг-1 | | Аян-5  Өдөрлөг-5 | НХХ  ӨЭМТ  ЧДЭМТ |
| **Зорилт 4.** Эрүүл мэндийг дэмжих чиглэлээр төрийн болон төрийн бус байгууллага, иргэд олон нийт, сайн дурынхан, байгууллага хамт олны санаачилгыг дэмжиж хамтран ажиллах | | | | | | |
| 26 | Эхийн эндэгдэл | 100000 амьд төрөлтөнд | 0 | | 0 | НХХ  ЧДЭМТ  ӨЭМТ |
| 27 | Нялхасын эндэгдэл | 1000 амьд төрөлтөнд | 10,7 | | 5,0 | НХХ  ЧДЭМТ  ӨЭМТ |
| 28 | 1-5 хүртэлх насны эндэгдэл | 1000 амьд төрөлтөнд | 13,6 | | 6,3 | НХХ  ЧДЭМТ  ӨЭМТ |
| 29 | 0-1 насны хүүхдийн гэрийн идэвхтэй эргэлтийн хувь | Хувиар | 90 | | 100 | НХХ  ЧДЭМТ  ӨЭМТ |
| 30 | Хяналтгүй төрөлт | Хувиар | 0,5 | | 0 | НХХ  ЧДЭМТ  ӨЭМТ |
| 31 | Жирэмсний эрт хяналтын хувь /эхний 3 сард/ | Хувиар | 89 | | 95 | НХХ  ЧДЭМТ  ӨЭМТ |
| 32 | Эрүүл мэндийг дэмжигч орчин бүрдүүлсэн иргэн, аж ахуй нэгж, байгууллагын тоо | Иргэн  Өрх  Аж ахуй нэгж | Иргэн 3  Өрх-1  Аж ахуй нэгж-2 | | Иргэн 10  Өрх-5  Аж ахуй нэгж-10 | НХХ  ЧДЭМТ |
| 33 | Шинээр бэлтгэгдсэн Эрүүл мэндийн сайн санааны туслагч нарын тоо | Шинээр бэлтгэгдсэн ЭМССТ нарын тоо | 25 | | 125 | НХХ  ЧДЭМТ |
| 34 | Дүүргийн хэмжээнд Тамхигүй гудамж аяныг хэрэгжүүлэх | Тамхигүй гудамжны тоо | 0 | | 2 | НХХ  ЧДЭМТ |
| 35 | Эрүүл мэндийн чиглэлээр Эрүүл мэндийн сургалтад хамрагдсан иргэдийн тоо | Сургалтад хамрагдсан иргэдийн тоо | 5000 | | 15000 | НХХ  ЧДЭМТ |